10 rowers slaan op Pta-kleinhoewe toeArgieffoto: Lorraine Claasen Vyf mense is Dinsdag in die vroeë oggendure op ŉ kleinhoewe wes van Pretoria aangeval. Konst. Tumisang Moloto, polisiewoordvoerder, het aan Maroela Media gesê sowat tien gewapende rowers het na bewering omstreeks 02:00 op ŉ die huis in die Mooiplaas-omgewing in Erasmia toegeslaan. “Die klaer beweer hulle het geslaap toe hy wakker geword het van geluide in die huis. Hy het gaan ondersoek instel en gesien die kombuisdeur is oopgebreek,” het Moloto gesê. Die man het die ander mense in die huis wakker gemaak en op die verdagtes afgekom. “ŉ Stoeiery het tussen die inwoners van die huis en die verdagtes ontstaan en een slagoffer het tydens die voorval geringe beserings opgedoen en moes na ŉ hospitaal geneem word vir behandeling.” Die verdagtes het op die vlug geslaan met skootrekenaars en selfone. Die polisie ondersoek ŉ saak van huisroof. Niemand is nog in verband met die voorval in hegtenis geneem nie.